
A VÁROSOK ÖNVEZETŐ JÁRMŰ FELKÉSZÜLTSÉGÉNEK MEGRAGADÁSA

A globális népesség folyamatos növekedése és városba vándorlása mellett egyre égetőbb problémává válik a városi mobilitás kérdése. Napjaink meghatározó közlekedési módja, az autózás rendkívüli terhet ró a városokra, hosszú távon fenntarthatatlan és olyan, mindenki számára ismerős negatív externáliák köthetőek az autózáshoz, mint a légszennyezés, zajszennyezés, térszennyezés és a dugók.
Mindeközben kibontakozóban van két feltörekvő technológia, az önvezető járművek és a mobilitási szolgáltatások, amelyek megoldást nyújthatnak a városi mobilitás alapvető problémáinak jelentős részére. Azonban tudjuk azt, hogy egy kifogástalanul működő önvezető jármű nem tud biztonságosan közlekedni a mai városok utcáin, éppen ezért a városoknak fel kell készülniük az önvezető járművek fogadására. Mindezek eredményképpen a dolgozat célja a városok önvezető jármű felkészültségét determináló faktorok meghatározása.
Ezt a célt a vonatkozó szakirodalom elemzésén keresztül szeretném elérni, a vizsgálatba bevont tanulmányok legfontosabb tanulságainak szintetizálásával. Az eredményeim alapján 5 területet tudtam meghatározni, amelyeken beavatkozás szükséges a városok részéről, melyek:
• Infrastruktúra
• Szabályozás
• Mobilitás, mint szolgáltatás ökoszisztéma
• Fogyasztói elfogadás
• Várostervezés
Ezeken belül összesen 131 faktort soroltam csoportokba, amelyek alapján egy város önvezető jármű felkészültsége megragadható. Továbbá a városi önvezető jármű felkészültség 3 szintjét különböztettem meg, mivel a vizsgált szakirodalmak eltérően értelmezték a felkészültség fogalmát. Ez a 3 szintű besorolás átláthatóbbá és könnyebben értelmezhetőbbé teszi a városok részéről szükséges intézkedéseket, emellett tisztázza a fejlesztések konkrét céljait.
1. szint: Az önvezető járművek megjelenésének alapvető feltételei
2. szint: A robottaxi szolgáltatás feltételei
3. szint: Fenntartható városi mobilitási ökoszisztéma létrehozása
A szintekhez rendelt beavatkozásokat követve a városi mobilitás helyzete 3 lépésben, célzottan javítható. Az első szinten történik meg az önvezető járművek biztonságos és zavartalan közlekedési feltételeinek megteremtése. Erre építve a 2. szinten kialakításra kerülnek a robottaxi szolgáltatás működésének feltételei. Végül, a 3. szinten zajlik a rendszer finomhangolása és a fenntartható városi mobilitási ökoszisztéma kialakítása.

